ΓΡΑΠΤΗ ΕΡΩΤΗΣΗ E-0955/97 υποβολή: Bryan Cassidy (PPE) προς το Συμβούλιο (17 Μαρτίου 1997)

Θέμα: Όρια ηλικίας στις δημοσιεύσεις για την προκήρυξη θέσεων στο Συμβούλιο

Στα τέλη του 1992, υπό τη βρετανική προεδρία του Συμβουλίου, προκηρύχτηκαν από το Συμβούλιο δύο τουλάχιστον εξωτερικοί διαγωνισμοί για την πρόσληψη μονίμων υπαλλήλων με όριο ηλικίας τα 50 και πλέον έτη.

Μπορεί το Συμβούλιο να μας πληροφορήσει για τον αντίκτυπο αυτών των προκηρύξεων που έθεταν όριο ηλικίας πολύ υψηλότερο του συνήθους;

Μπορεί το Συμβούλιο να μας πληροφορήσει για τα όρια ηλικίας που θεσπίστηκαν στις προκηρύξεις θέσεων από τότε μέχρι σήμερα;

Συμφωνεί το Συμβούλιο ότι η θέσπιση αυθαίρετων ορίων ηλικίας στις προκηρύξεις θέσεων είναι άδικη, συνιστά εφαρμογή διακρίσεων και δεν ωφελεί το Συμβούλιο ως εργοδότη;

Απάντηση (5 Ιουνίου 1997)

Η διαδικασία πρόσληψης υπαλλήλων των Ευρωπαϊκών Κοινοτήτων ρυθμίζεται από τον Κανονισμό Υπηρεσιακής Κατάστασης των Υπαλλήλων των Ευρωπαϊκών Κοινοτήτων ((Κανονισμός (ΕΟΚ, ΕΥΡΑΤΟΜ, ΕΚΑΧ, αριθ. 259/68 του Συμβουλίου της 29ης Φεβρουαρίου 1968, περί καθορισμού του κανονισμού υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων και περί θεσπίσεως ειδικών μέτρων προσωρινώς εφαρμοστέων στους υπαλλήλους (Κανονισμός Υπηρεσιακής Κατάστασης των υπαλλήλων (ΚΥΚ). ΕΕ L 56, της 4ης Μαρτίου 1968, σελ. 1 ο οποίος έχει επανειλημμένα τροποποιηθεί έκτοτε. )). Η διαδικασία πρόσληψης μέσω διαγωνισμού προβλέπεται από το άρθρο 29 και το Παράρτημα ΙΙΙ του Κανονισμού Υπηρεσιακής Κατάστασης.

Σύμφωνα με το άρθρο 1 σημείο ζ) του Παραρτήματος ΙΙΙ, η προκήρυξη του διαγωνισμού μπορεί, ενδεχομένως να προβλέπει όριο ηλικίας, το οποίο μπορεί να καθοριστεί έτσι ώστε να ληφθούν υπόψη ιδιαίτερες καταστάσεις (όπως μεταθέσεις του ορίου ηλικίας προκειμένου να ληφθεί υπόψη μια περίοδος που έχει αφιερωθεί στην ανατροφή των παιδιών ή τη στρατιωτική θητεία ή σε περίπτωση αναπηρίας). Εξάλλου, σύμφωνα με μια κλασική νομολογία σε θέματα κανονισμού υπηρεσιακής κατάστασης του προσωπικού «Η ΑΔΑ διαθέτει ευρεία εξουσία εκτίμήσεως όσον αφορά τον καθορισμό των όρων του διαγωνισμού» ((Πρβ. αιτιολ. 24 της απόφασης της 28ης Νοεμβρίου 1991, υπόθ. Τ-158/89 Van Hecken κατά/ΟΚΕ, Συλ. ΙΙ-1354. )).

Είναι γεγονός ότι μεταξύ 1992 και 1995, το Συμβούλιο είχε καθορίσει για ορισμένους διαγωνισμούς για την πρόσληψη γραμματέων και μεταφραστών, όριο ηλικίας 50 ετών ((Γραμματείς ολλανδικής (C/377 NL), γερμανικής (C/334 DE, φινλανδικής (C/355 FIN), σουηδικής (C/353 SV), αγγλικής (C/340 EN), γαλλικής (C/360 FR) και ισπανικής (C/374 ES) γλώσσας - αντιστοίχως ΕΕ Α της 23.9.1992, ΕΕ C 246A της 24.9.1992, ΕΕ C 221 της 17.8.93 (για FIN και SV), ΕΕ C 7A της 11.1.94, ΕΕ C 345Α της 7.12.94 και ΕΕ C 110A της 16.4.96. Μεταφραστές ισπανικής (LA/333 και LA/364 ES), ιταλικής (LA/336 IT), γερμανικής (LA/335 DE) ελληνικής (LA/339 GR), σουηδικής (LA/350 SV και LA/365 SV), φινλανδικής (LA/352 FIN και LA/368 FIN), ολλανδικής (LA/366 NL) και πορτογαλικής (LA/365 PT) - αντισοίχως ΕΕ 153 Α της 18.6.92 και ΕΕ C 76A της 28.3.95, ΕΕ C 243 A της 22.9.92, ΕΕ C 248Α της 25.9.92, ΕΕ C 22Α της 26.1.93, ΕΕ C 144 της 25.5.93 και ΕΕ C 49A της 28.2.95, ΕΕ C 144 της 25.5.93 και ΕΕ C 48A της 25.2.95, ΕΕ C 127A της 23.5.95, ΕΕ C 253A της 29.9.95 )).

Έκτοτε τα διάφορα κοινοτικά όργανα και οργανισμοί, μεταξύ των οποίων και το Συμβούλιο, αποφάσισαν τον εξορθολογισμό των μεθόδων πρόσληψης και ανέλαβαν να προβούν στην πρόσληψη υπαλλήλων μέσω διοργανικών προκηρύξεων διαγωνισμών, εκτός περιπτώσεων ειδικής ανάγκης ενός θεσμικού οργάνου. Επίσης αποφάσισαν, για λόγους προϋπολογισμού αλλά και για λόγους ποιοτικών απαιτήσεων που προβλέπονται από το άρθρο 27 του ΚΥΚ ((Το άρθρο 27 πρώτο εδάφιο του ΚΥΚ έχει ως εξής: «Η πρόσληψη πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόνται ικανότητας, αποδόσεως και ακεραιότητας. )), να καθορίζουν εφεξής όριο ηλικίας 35 ετών για την πρόσβαση στους διαγωνισμούς για τους εισαγωγικούς βαθμούς (δηλαδή D4, D3, C5, B5, A8, A7). Για την πρόσβαση σε ενδιάμεσες σταδιοδρομίες (βαθμοί D1, C3, B3, B1 και Α5) το γενικό όριο ηλικίας είναι τα 50. Προβλέπεται ότι το όριο ηλικίας για τους εισαγωγικούς βαθμούς μπορεί να διαφοροποιηθεί προκειμένου να αντιμετωπιστούν διαπιστωθείσες ιδιάτερες δυσκολίες πρόσληψης λόγω ιδίως ορισμένων επαγγελματικών ειδικεύσεων.

Το Συμβούλιο είναι της γνώμης ότι τα εν λόγω όρια ηλικίας παρέχουν τη δυνατότητα να προσλαμβάνονται υπάλληλοι του καλύτερου επιπέδου ικανότητας και απόδοσης για τις προς κάλυψη θέσεις και ως εκ τούτου ανταποκρίνονται στις απαιτήσεις του άρθρου 27 του ΚΥΚ.